รมช.มหาดไทย เน้นย้ำผู้ว่าราชการจังหวัดเร่งชี้แจงโครงการประกันรายได้เกษตรกรผู้ปลูกข้าวและปาล์มน้ำมันแก่เกษตรกร พร้อมย้ำพื้นที่น้ำท่วมยังได้เงินส่วนต่างสำหรับคนที่ลงทะเบียนตามหลักเกณฑ์
นายนิพนธ์ บุญญามณี รัฐมนตรีช่วยว่าการกระทรวงมหาดไทย กล่าวภายหลังการประชุมร่วมกับ นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ผ่านระบบวิดีโอคอนเฟอร์เรนซ์ ไปยังผู้ว่าราชการจังหวัดทั่วประเทศเพื่อชี้แจงโครงการประกันรายได้เกษตรกรผู้ปลูกข้าวและชาวสวนปาล์ม ว่า ได้กำชับผู้ว่าราชการจังหวัด รองผู้ว่าราชการจังหวัด ในฐานะที่เป็นคณะอนุกรรมการติดตามกำกับดูแลการบริหารจัดการข้าวระดับจังหวัด และคณะกรรมการเพื่อแก้ไขปัญหาเกษตรกรอันเนื่องมาจากผลิตผลการเกษตรระดับจังหวัด ถึงการจ่ายเงินให้กับเกษตรกรตามโครงการประกันรายได้ ซึ่งวันพรุ่งนี้ (1 ต.ค.62) เกษตรกรชาวสวนปาล์มน้ำมันที่ลงทะเบียนจะได้รับเงินส่วนต่างในบัญชีธนาคารเพื่อการเกษตร (ธกส.)         ดังนั้นจึงขอความร่วมมือผู้ว่าราชการจังหวัดชี้แจงทำความเข้าใจหลักเกณฑ์ต่างๆ ให้กับเกษตรกรด้วย ส่วนกรณีพื้นที่น้ำท่วมพืชผลทางการเกษตรโดยเฉพาะข้าวนั้นชาวนาที่ลงทะเบียนจะได้รับเงินส่วนต่างและการชดเชยตามหลักเกณฑ์ที่ประสบอุทกภัย ซึ่งเรื่องนี้ได้ชี้แจงให้กับผู้ว่าราชการจังหวัดเพื่อนำข้อมูลไปอธิบายให้กับเกษตรกรแล้ว          รัฐมนตรีช่วยว่าการกระทรวงมหาดไทย ยังกล่าวถึงสถานการณ์อุทกภัย ว่า ขณะนี้ยังมี 4 จังหวัด ที่ประสบปัญหาน้ำยังไม่ลด ซึ่งจังหวัดอุบลราชธานี ยังมีปริมาณน้ำในพื้นที่มากที่สุด นอกจากการให้ความช่วยเหลือยังได้กำชับเรื่องการเก็บข้อมูลเพื่อให้การชดเชยเยียวยาผู้ประสบภัยครัวเรือนละ 5,000 บาท ที่จะนำเข้าสู่ที่ประชุมคณะรัฐมนตรี วันพรุ่งนี้ (1 ต.ค.62) พร้อมได้กำชับให้เร่งดำเนินการเนื่องจากวันนี้(30 ก.ย.62) เป็นวันสุดท้ายของปีงบประมาณ เพื่อให้การเบิกจ่ายเงินช่วยเหลือเยียวยาเป็นไปด้วยความรวดเร็วที่สุด